In nomine sanctæ et individuæ Trinitatis, Hlotharius, divina dispensante clementia rex. Si, ad corroborandam ecclesiasticam autoritatem, servorum Dei precibus aures serenitatis nostræ inclinamus, procul dubio viam regiam cœlestis aulæ terimus. Quapropter noscat universalis ecclesiæ devotio fidelium præsentium ac futurorum quod venerabilis Richardus, abba sancti Benedicti monasterii, una cum quibusdam ejusdem loci fratribus, adiens nostræ celsitudinis decentiam, humiliter deprecatus est quod prædecessorum nostrorum decreta regum necnon insuper et privilegia apostolicorum sanctorum Petri et Pauli autoritate munita, nostri munimine præcepti firmaremus. Quorum supplicationibus, prout dignum est, annuentes, villas quas in opus fratrum per apostolicorum regumque autoritatem concessas, id est ipsam vallem totam et quidquid in pago Aurelianensi et in pago Blesensi, et in pago Wastinensi, et in pago Augustodunensi Patriciacum cum omnibus appendiciis suis, et Caput Cervium et Everam et Arminicurtem, Diacum et Tauriacum, Pauliacum cum Pinedello, Castellionem cum omnibus appendiciis suis et omnia beneficia vassallorum, sicut prædictus genitor noster Ludovicus piæ memoriæ rex concessit, concedimus omnique nostri regia autoritate munimus pro statu nostræ prolis ac statu totius nostri regni et pace. Si quis vero contra hæc statuta venire temptaverit, quod non credimus, auri libras quinquaginta persolvat, quod vero cepit non evindicet. Et ut firmius maneat inconcussumque per succedentium temporum curricula servetur, annulo nostri palatii subterfirmantes jussimus insigniri. Signum domni Hlotharii (Monogramma) gloriosissimi regis. Gezo notarius, ad vicem domni Odelrici archiepiscopi summique cancellarii, recognovit et subscripsit. Datum nonas junii, regnante domno Hlothario anno XIII, indictione X. Actum Verberiaco palatio feliciter.